b'\n_START_ARTICLE_\nBiserica de lemn din Dr\xc4\x83goie\xc8\x99ti, Suceava\n_START_SECTION_\nIstoricul localit\xc4\x83\xc8\x9bii\n_START_PARAGRAPH_\nDenumirea satului Dr\xc4\x83goie\xc8\x99ti provine de la numele lui Dr\xc4\x83goi cel B\xc4\x83tr\xc3\xa2n, de\xc8\x99i unele surse afirm\xc4\x83 c\xc4\x83 s-ar trage de la numele lui Dr\xc4\x83goi Viteazul, amintit \xc3\xaentr-un document din 6 mai 1389 din timpul domniei lui Petru al II-lea Mu\xc8\x99at (1375-1391) ca \xe2\x80\x9eDraguy Marscalus\xe2\x80\x9d, vornic de Tulova, dar care \xc3\xae\xc8\x99i avea cur\xc8\x9bile la Dr\xc4\x83goie\xc8\x99ti._NEWLINE_Din cauza faptului c\xc4\x83 uricele lui Dr\xc4\x83goi Viteazul pentru satele Dr\xc4\x83goie\xc8\x99ti, Luc\xc4\x83ce\xc8\x99ti, Bote\xc8\x99ti \xc8\x99i C\xc4\x83c\xc4\x83ceani se pierduser\xc4\x83, domnitorul \xc8\x98tefan cel Mare (1457-1504) a emis la 3 decembrie 1462 un uric prin care \xc3\xaent\xc4\x83rea aceste mo\xc8\x99ii lui La\xc8\x9bco, ginerele lui Roma\xc8\x99co \xc8\x99i nepotul lui Dr\xc4\x83goi Viteazul. Acel act este considerat a fi prima atestare documentar\xc4\x83 a satului Dr\xc4\x83goie\xc8\x99ti. Mo\xc8\x99ia a trecut apoi la sora lui La\xc8\x9bco, Vasutca, jup\xc3\xa2neasa lui Stanciul aurarul, fiind \xc3\xaent\xc4\x83rit\xc4\x83 printr-un uric la 24 septembrie 1498._NEWLINE_Cele patru sate men\xc8\x9bionate mai sus (Dr\xc4\x83goie\xc8\x99ti, Luc\xc4\x83ce\xc8\x99ti, Bote\xc8\x99ti \xc8\x99i C\xc4\x83c\xc4\x83ceani) au fost d\xc4\x83ruite la 5 aprilie 1558 M\xc4\x83n\xc4\x83stirii Vorone\xc8\x9b de c\xc4\x83tre monahul Teodosie \xc8\x99i sora lui, Odochi\xc8\x9ba, copiii lui Dr\xc4\x83goi, feciorul Vasutc\xc4\x83i \xc8\x99i al lui Stanciu aurarul._NEWLINE_\xc3\x8en a doua jum\xc4\x83tate a secolului al XVIII-lea s-au stabilit la Dr\xc4\x83goie\xc8\x99ti mai multe familii de emigran\xc8\x9bi ardeleni (10 familii s-au stabilit \xc3\xaen perioada 1756-1773, apoi alte 10 familii \xc3\xaen 1778). \xc3\x8en anul 1774, satul Dr\xc4\x83goie\xc8\x99ti avea 47 de familii de \xc8\x9b\xc4\x83rani.\n_START_SECTION_\nArhitectura bisericii\n_START_PARAGRAPH_\nBiserica de lemn din Dr\xc4\x83goie\xc8\x99ti este construit\xc4\x83 \xc3\xaen totalitate din b\xc3\xa2rne de stejar. Ea se sprijin\xc4\x83 pe un soclu din piatr\xc4\x83 de r\xc3\xa2u. Pere\xc8\x9bii din b\xc3\xa2rne sunt placa\xc8\x9bi cu \xc8\x99indril\xc4\x83 fasonat\xc4\x83 cu model, de culoare verzuie, pentru a proteja edificiul de intemperii. Edificiul are un acoperi\xc8\x99 \xc3\xaenalt din tabl\xc4\x83 zincat\xc4\x83, cu o turl\xc4\x83 mare pe naos \xc8\x99i trei turle false pe pridvor, pronaos \xc8\x99i altar._NEWLINE_Monumentul are form\xc4\x83 de cruce (plan triconc), cu abside laterale pentagonale. Absida altarului de form\xc4\x83 poligonal\xc4\x83, precum \xc8\x99i pridvorul p\xc4\x83trat, sunt decro\xc8\x99ate fa\xc8\x9b\xc4\x83 de restul corpului construc\xc8\x9biei. Biserica are o lungime de 26.60 metri, l\xc4\x83\xc8\x9bimea de 12.70 metri \xc8\x99i \xc3\xaen\xc4\x83l\xc8\x9bimea de 10 metri. L\xc4\x83ca\xc8\x99ul de cult este prev\xc4\x83zut cu dou\xc4\x83 u\xc8\x99i (una \xc3\xaen peretele sudic al pridvorului \xc8\x99i cealalt\xc4\x83 \xc3\xaen peretele sudic al absidei altarului)._NEWLINE_Cele trei cruci aflate pe acoperi\xc8\x99ul bisericii au la baz\xc4\x83 o semilun\xc4\x83 confec\xc8\x9bionat\xc4\x83 din fier forjat._NEWLINE_\xc3\x8en interior, biserica este \xc3\xaemp\xc4\x83r\xc8\x9bit\xc4\x83 \xc3\xaen patru \xc3\xaenc\xc4\x83peri: pridvor, pronaos, naos \xc8\x99i altar. \xc3\x8en fiecare absid\xc4\x83 lateral\xc4\x83 este practicat\xc4\x83 c\xc3\xa2te o fereastr\xc4\x83 terminat\xc4\x83 \xc3\xaen arc de cerc. Ini\xc8\x9bial, l\xc4\x83ca\xc8\x99ul de cult avea o pardoseal\xc4\x83 din lespezi mari de piatr\xc4\x83.'